Vyf lede van een familie in Vrystaat vermoor(Argieffoto: Kent Williamson) Die liggame van vyf lede van ŉ familie is Sondag die een na die ander in ’n nedersetting in Qwaqwa in die Vrystaat gevind. Kol. Thandi Mbambo, woordvoerder van die polisie, sê die polisie is omstreeks 03:30 na die Marakong-nedersetting in Namahadi ontbied waar polisiebeamptes die liggaam van ’n vrou met ’n skietwond aan haar maag op die grond aangetref het. Haar man se liggaam is met brandwonde in hul huis wat brandskade het aangetref. Albei was in hul 30’s. Volgens Mbambo is die gebrande liggame van ’n ma, haar dogter en seun ook daarna in ’n ander woning aangetref. Die 11-jarige kleinseun is glo deur verdagtes met ’n knopkierie op sy neus geslaan en is sedertdien in ’n plaaslike hospitaal opgeneem vir mediese behandeling. Dit blyk uit Mbambo se verklaring dat al die slagoffers familie van mekaar is. Die motief vir die moorde is nie in dié stadium bekend nie. Die polisie ondersoek ’n saak van moord, poging tot moord en brandstigting. Genl.maj. Solly Lesia, waarnemende provinsiale kommissaris in die Vrystaat, het intussen ŉ 72-uur-aksieplan in werking gestel in ’n poging om die verdagtes vas te trek. Lede van die publiek word versoek om enige inligting rakende die verdagtes by die Namahadi-polisiestasie by 058 7181701 aan te meld.